पाएं अपने शहर की ताज़ा ख़बरें और फ्री ई-पेपरडाउनलोड करें
जिला प्रशासन द्वारा रविवार को विवाह और निकाह पर रोक लगाने के आदेश के बाद अधिकांश लोगों ने अपने विवाह समारोह स्थगित कर दिए हैं। हालांकि सोमवार सुबह 11 बजे कलेक्टर द्वारा यह आदेश भी जारी किया गया कि 10 लोगों की मौजूदगी में विवाह समारोह किए जा सकते हैं। इसके बाद भी शहर में अधिकांश लोगों ने ऐसा करने की जगह विवाह आगे बढ़ाना ही उचित समझा।
हालांकि कुछ लोग ऐसे भी रहे जिन्होंने इस छूट का फायदा उठाते हुए तयशुदा तारीख पर ही विवाह संपन्न कराया। परंतु समारोह में कम लोगों की सीमित संख्या होने के कारण लोगों को खासी परेशानियों का सामना भी करना पड़ा। इसी प्रकार एक विवाह निधि और कृष्णा का हुआ। निधि के भाई हरपाल सिंह ने बताया कि रविवार की रात में ही हमारे पास थाने से सूचना आ गई थी कि आपको जो विवाह संबंधी स्वीकृति दी गई थी, वह निरस्त हो गई है। अब आप विवाह समारोह आगे बढ़ा दें। इसके बाद हमने वर पक्ष में बात की तो वह भी शासन के आदेश को मानने तैयार हो गए।
हालांकि सोमवार को दोपहर करीब 12 बजे के लगभग हमें पता चला कि 10 लोगों की मौजूदगी में विवाह करा सकते हैं। चूंकि हम एक दिन पहले ही रिश्तेदारों को मना कर चुके थे तो वह भी नहीं आए। यही समस्या वर पक्ष वालों ने भी बताई। बाद में दोनों ही पक्ष के परिजनों ने इस बात पर सहमति जता दी की पांच-पांच लोग दोनों तरफ से आ जाते हैं और दिन में ही विवाह संपन्न करा लेंगे। इस डर से कि कहीं और कोई आदेश न आ जाए। इसके बाद हम लोगों ने एक धार्मिक स्थल राजावर में पहुंच कर विवाह कराया।
हमारे जाने के बाद यहीं पर एक अन्य जोड़े ने भी आकर विवाह संपन्न कराया। हम लोगों ने अपने रिश्तेदारों से इस बात के लिए भी माफी मांगी कि मजबूरन हम उन्हें बुला नहीं सके। इतना ही नहीं घर के चाचा-चाची अन्य भाई बहन भी विवाह में शामिल नहीं हो सके। हालांकि की यही खुशी रही कि जो तारीख तय थी उसी पर विवाह हो गया। गोपालगंज निवासी रामस्वरूप तिवारी ने बताया कि उन्होंने अपने बेटे का विवाह समारोह बढ़ा दिया है। इसी प्रकार श्रेयांस जैन ने भी अपना विवाह समारोह आगे बढ़ा दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn